Na osnovu člana 104. stav (7) Zakona o strancima („Službeni glasnik RS”, broj 24/18),

Ministar unutrašnjih poslova donosi

**PRAVILNIK**

**o izgledu obrasca i postupku izdavanja lične karte za stranca i privremene lične karte za stranca**

"Službeni glasnik RS", br. 20 od 22. marta 2019, 47 od 28. juna 2019, 76 od 25. oktobra 2019.

Član 1.

Ovim pravilnikom propisuje se izgled obrasca i postupak izdavanja lične karte za stranca i privremene lične karte za stranca.

Član 2.

Obrazac lične karte za stranca i privremene lične karte za stranca je dvostran (prednja strana i poleđina) pravougaonog oblika, u vidu kartice, veličine 85,6 x 54 mm.

Izrađen je u potpunosti od polikarbonatnog materijala, sa dominantnim lјubičastim tonovima na prednjoj strani obrasca.

Obrazac lične karte za strance i privremene lične karte za stranca je izrađen u skladu sa standardima ISO/IEC 7810, i fizičke karakteristike, i ISO/IEC 10373, za testiranje fizičkih karakteristika, i ISO/IEC 7816-1, ISO/IEC 7816-2, ISO/IEC 7816-3 i ISO/IEC 7816-4, koji se odnose na električna kola i kontakte.

Zaštitni elementi na obrascu lične karte za strance i privremene lične karte za stranca su: mikroštampa, OVI (optički promenlјive boje) za grafički prikaz u obliku štita sa četiri ocila bridovima okrenutih ka vertikalnoj gredi krsta, guilloche linije, iris štampa, štampa UV bojama, UV niti, kontrolni broj, DOVID (Difrakcioni optički promenlјiv element), u skladu sa definisanom tehničkom specifikacijom i Artwork-om odobrenog od strane poručioca i MLI zona.

Član 3.

Obrazac lične karte za strance i privremene lične karte za strance odštampani su u Prilogu 1. i Prilogu 2. ovog pravilnika i čine njegov sastavni deo.

Član 4.

Zahtev za izdavanje lične karte za stranca i privremene lične karte za stranca formata A4, dimenzija (210 x 297 mm), dat je u Prilogu 3, koji je odštampan uz ovaj pravilnik i čini njegov sastavni deo.

Stranac može da, uz zahtev, priloži fotografiju koja verno prikazuje njegov lik, ukoliko nije starija od šest meseci i ispunjava uslove propisane u članu 7. ovog pravilnika.

Uz zahtev stranac prilaže dokaz o ostvarivanju prava na osnovu kog se izdaje lična karta za stranca.

Član 5.

Prilikom prijema zahteva za izdavanje lične karte za stranca, odnosno privremene lične karte za strance, policijski službenik utvrđuje identitet podnosioca zahteva na osnovu strane putne isprave koju podnosilac zahteva poseduje, odnosno na osnovu drugog dokumenta na osnovu kog se može utvrditi njegov identitet, utvrđuje da li zahtev sadrži propisane podatke, da li je potpisan i da li su uz zahtev stavlјeni na uvid i priloženi propisana dokumenta i dokazi.

Član 6.

Pod uzimanjem biometrijskih podataka (fotografija, otisci prstiju i potpis stranca) podrazumeva se uzimanje podataka pomoću odgovarajućih tehničkih sredstava i prevođenje tih podataka u elektronski oblik (u dalјem tekstu: uzimanje).

Član 7.

Uzimanje fotografije se vrši digitalnom kamerom ili skeniranjem fotografije priložene uz zahtev.

Fotografija iz stava 1. ovog člana mora da ispunjava sledeće uslove, i to:

1) da ima veličinu 50 x 50 mm;

2) da 70–80% fotografije zauzima lice;

3) da je oštra i jasna, visokog kvaliteta, bez mrlјa i ogrebotina;

4) da lice gleda direktno u kameru, da se jasno vide obe ivice lica, bez osmeha i grimasa, sa zatvorenim ustima;

5) da prikazuje prirodnu boju kože;

6) da su oči otvorene i jasno vidlјive (bez kose preko očiju);

7) da je iza lica koje se fotografiše jednobojna siva pozadina;

8) za lice sa naočarima: oči jasno vidlјive, da ram ne zaklanja bilo koji deo oka, bez refleksije;

9) na fotografiji ne smeju da se vide druge osobe, delovi nameštaja ili drugi predmeti.

Član 8.

Uzimanje otiska prsta se vrši skenerom za otiske i podrazumeva uzimanje otiska levog i desnog kažiprsta, na dodir i valјanjem prsta u jednom pravcu od jedne do druge ivice nokta.

Ako lice nema kažiprst, uzima se otisak narednog prsta i to ovim redosledom: palac, srednji prst, domali, mali.

Na zahtevu za izdavanje lične karte za stranca, na pogodnom mestu, službeno lice upisuje podatak sa kojih prstiju su uzeti otisci, odnosno da uzimanje otiska nije dostupno, što svojim potpisom potvrđuje.

Član 9.

Izuzetno, ako uzimanje otisaka prstiju skenerom iz bilo kog razloga nije moguće ili ako tako uzeti otisci ne mogu poslužiti biometrijskoj obradi, otisci se uzimaju na klasičan način, mehaničkim otiskom na kartonu. Ovako uzeti otisak se skenira.

U slučaju iz stava 1. ovog člana na zahtevu za izdavanje lične karte upisuje se napomena da je otisak uzet na klasičan način.

Ako lice nema prste, na obrascu lične karte se na mestu za sliku otiska prsta upisuje oznaka ND (nije dostupno).

Član 10.

Uzimanje potpisa se vrši pomoću table za digitalizaciju potpisa. Uzeti potpis mora biti čitko ispisan.

Ako je lice nepismeno ili iz drugih objektivnih razloga uzimanje potpisa nije moguće, na obrascu lične karte za stranca mesto za potpis ostaje prazno.

Član 11.

Lična karta za stranca, odnosno privremena lična karta za stranca preuzima se lično, u prostorijama nadležnog organa koji izdaje ličnu kartu za stranca, odnosno privremenu ličnu kartu za stranca.

Član 12.

Danom početka primene ovog pravilnika prestaje da važi Pravilnik o izgledu obrasca, sadržini i načinu izdavanja lične karte za stranca („Službeni glasnik RS”, br. 66/09 i 3/16).

Član 13.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”, a počinje da se primenjuje 1. **januara 2020. godine\***.

\*Službeni glasnik RS, broj 76/2019

01 broj 48/19-4

U Beogradu, 19. marta 2019. godine

Ministar,

dr **Nebojša Stefanović,** s.r.

Prilozi

[Prilog 1 - Privremena lična karta za strance](http://www.pravno-informacioni-sistem.rs/SlGlasnikPortal/prilozi/prilog1.html%26doctype%3Dreg%26x-filename%3Dtrue%26regactid%3D429225)

[Prilog 2 - Lična karta za strance](http://www.pravno-informacioni-sistem.rs/SlGlasnikPortal/prilozi/prilog2.html%26doctype%3Dreg%26x-filename%3Dtrue%26regactid%3D429225)

[Prilog 3 - Zahtev za izdavanje lične karte za stranca i privremene lične karte za stranca](http://www.pravno-informacioni-sistem.rs/SlGlasnikPortal/prilozi/prilog3.html%26doctype%3Dreg%26x-filename%3Dtrue%26regactid%3D429225)